To betjente i civil overraskede søndag aften to indbrudstyve i Pandrup. Da de legimiterede sig som politi, blev de truet med et brækjern.

Ved Klosterkroen i Pandrup så to betjente i civil en bil køre mistænkeligt rundt søndag aften ved 23-tiden. Da de to bevægede sig længere ned ad vejen, så de, at der var indbrud i et af nabohusene. Mens de stadig stod ved huset, kom to mænd gående ud. Efter de to betjentes vurdering, snakkede indbrudstyvene et østeuropæisk sprog. Da de to betjente i civil legimiterede sig som politi, blev de truet med et brækjern. -  De vurderede, at det var sikrest at lade indbrudstyvene køre derfra, fortæller vagtchef Carsten Kjær, Nordjyllands Politi. De to mænd blev vurderet til at være mellem 25-30 år og havde  østeuropæisk udseende. De kørte derfra i en dansk indregistreret sølvfarvet peugeot 307.  Nordjyllands Politi fraråder folk til selv at kontakte dem. I stedet vil de gerne have henvendelser, hvis man har set de to mænd. Politiet kan kontaktes på 1-1-4.